সহযোগ মন্ত্রক
নতুন দিল্লিতে আজ সিআরসিএস সাহারা রিফান্ড পোর্টালের মাধ্যমে সাহারা গ্রুপ অফ কোঅপারেটিভ সোসাইটিজের প্রকৃত আমানতকারীদের অর্থ ফিরিয়ে দিলেন কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ
মোদী সরকার দেশের প্রতিটি দরিদ্র ও মধ্যবিত্তের অধিকার রক্ষা এবং দরিদ্রতম ও সুবিধাবঞ্চিত শ্রেণীর সমস্যার সমাধানে দায়বদ্ধ
আমানতকারীদের কষ্টার্জিত অর্থের প্রতিটি পাইপয়সা ফেরত দিতে মোদী সরকার নিরলস প্রয়াস চালাচ্ছে
আমানতকারীদের জমা করা অর্থ রেকর্ড সময়ে ফিরিয়ে দিতে সবকটি এজেন্সি প্রশংসনীয় কাজ করেছে, তাদের জন্যই আমানতকারীরা অর্থ ফেরত পাচ্ছেন
পোর্টাল চালু করার সময়ে নথিভুক্ত আমানতকারীদের ৪৫ দিনের মধ্যে অর্থ ফেরত দেওয়ার কথা বলা হয়েছিল, কিন্তু সুপ্রিম কোর্ট ও সরকারের সব এজেন্সিগুলির দ্বারা গঠিত কমিটি অর্থ ফেরতের প্রক্রিয়া এক মাসের আগেই শুরু করে দিয়েছে
১১২ জন আমানতকারী আজ তাদের ব্যাঙ্ক অ্যাকাউন্টে ১০ হাজার টাকা করে ফেরত পেয়েছেন, শীঘ্রই অন্য আমানতকারীরাও তাদের টাকা ফেরত পাবেন
সমবায় মন্ত্রকের এই প্রয়াস কোটি কোটি বিনিয়োগকারীর মনে আস্থা ও বিশ্বাসের সঞ্চার করেছে
প্রধানমন্ত্রী শ্রী নরেন্দ্র মোদীর নেতৃত্বে এবং কেন্দ্রীয় স্বরাষ্ট্র এবং সমবায় মন্ত্রী শ্রী অমিত শাহ-র দিশানির্দেশে অর্থ ফেরতের এই উদ্যোগের জন্য সাহারা গ্রুপের আমানতকারীরা তাদের কৃতজ্ঞতা প্রকাশ করেছেন
নতুন দিল্লি, ৪ আগস্ট, ২০২৩
নতুন দিল্লিতে আজ সিআরসিএস সাহারা রিফান্ড পোর্টালের মাধ্যমে সাহারা গ্রুপ অফ কোঅপারেটিভ সোসাইটিজের প্রকৃত আমানতকারীদের অর্থ ফিরিয়ে দেওয়ার প্রক্রিয়ার সূচনা করেছেন কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ। এই উপলক্ষে এই প্রক্রিয়ায় সহায়তার জন্য উপস্থিত ছিলেন কেন্দ্রীয় সমবায় প্রতিমন্ত্রী শ্রী বি এল ভার্মা, সুপ্রিম কোর্টের প্রাক্তন বিচারপতি শ্রী বি শুভাস রেড্ডি, কেন্দ্রীয় সমবায় মন্ত্রকের সচিব শ্রী জ্ঞানেশ কুমার এবং চারজন অফিসার অন স্পেশাল ডিউটি। যে আমানতকারীরা আজ অর্থ ফেরত পেলেন তাদের কয়েকজনও উপস্থিত ছিলেন।
শ্রী অমিত শাহ বলেন, মোদী সরকার দেশের প্রতিটি দরিদ্র ও মধ্যবিত্তের অধিকার রক্ষা এবং দরিদ্রতম ও সুবিধাবঞ্চিত শ্রেণীর সমস্যার সমাধানে দায়বদ্ধ। সমবায় মন্ত্রক এই লক্ষ্যে আজ এক বড় সাফল্য অর্জন করল। আমানতকারীদের জমা করা অর্থ রেকর্ড সময়ে ফিরিয়ে দিতে সবকটি এজেন্সি প্রশংসনীয় কাজ করেছে, তাদের জন্যই আমানতকারীরা অর্থ ফেরত পাচ্ছেন। চলতি বছরের ১৮ জুলাই, সিআরসিএস সাহারা রিভান্ড পোর্টাল যখন শুরু হয়েছিল, তখন বলা হয়েছিল নথিভুক্তির ৪৫ দিনের মধ্যে প্রকৃত আমানতকারীদের অর্থ ফেরত দেওয়ার চেষ্টা করা হবে। কিন্তু সুপ্রিম কোর্ট ও সরকারের সব এজেন্সিগুলির দ্বারা গঠিত কমিটি অর্থ ফেরতের প্রক্রিয়া এক মাসের আগেই শুরু করে দিয়েছে। ১১২ জন আমানতকারী আজ তাদের ব্যাঙ্ক অ্যাকাউন্টে ১০ হাজার টাকা করে ফেরত পেয়েছেন, শীঘ্রই অন্য আমানতকারীরাও তাদের টাকা ফেরত পাবেন। সমবায় মন্ত্রকের এই প্রয়াস কোটি কোটি বিনিয়োগকারীর মনে আস্থা ও বিশ্বাসের সঞ্চার করেছে বলে শ্রী শাহ মন্তব্য করেন।
কেন্দ্রীয় স্বরাষ্ট্র ও সমবায় মন্ত্রী বলেন, পৃথক সমবায় মন্ত্রক গঠনের সময়ে তাদের সামনে সমবায় কাঠামোর পুনরুজ্জীবন, ৭৫ বছর আগের সমবায় সংক্রান্ত আইনগুলির সময়োপযোগী পরিবর্তন এবং সাধারণ মানুষের মধ্যে সমবায়ের উপর হারিয়ে যাওয়া আস্থা পুনরুদ্ধারের মতো বিভিন্ন চ্যালেঞ্জ ছিল। এগুলির মোকাবিলায় সমবায় মন্ত্রক পূর্ণ উদ্যম দিয়ে কাজ করেছে। সাহারা গ্রুপের চারটি সমবায় সমিতিতে কোটি কোটি বিনিয়োগকারী কোটি কোটি টাকা প্রায় ১৫ বছর ধরে আটকে ছিল। সিআরসিএস সাহারা রিফান্ড পোর্টালে এপর্যন্ত প্রায় ৩৩ লক্ষ বিনিয়োগকারী নিজেদের নাম নথিভুক্ত করেছেন।
শ্রী অমিত শাহ বলেন, বছরখানেক আগে থেকে আমানতকারীদের অর্থ ফেরত দেওয়ার লক্ষ্যে সমবায় মন্ত্রক একের পর এক বৈঠকের আয়োজন করে। সংশ্লিষ্ট সব পক্ষকে এক জায়গায় এনে সমবায় মন্ত্রক সরকারের অন্য দপ্তরগুলির সঙ্গে সুপ্রিম কোর্টে একটি আবেদন দাখিল করে। সুপ্রিম কোর্ট এক ঐতিহাসিক রায়ে শীর্ষ আদালতের অবসরপ্রাপ্ত একজন বিচারপতির নেতৃত্বে কমিটি গঠন করে স্বচ্ছ পদ্ধতিতে প্রকৃত আমানতকারীদের অর্থ ফেরত দেওয়ার প্রক্রিয়া শুরু করার নির্দেশ দেয়।
শ্রী অমিত শাহ বলেন, নিরীক্ষা প্রক্রিয়া সম্পূর্ণ হয়ে যাওয়ায় পরবর্তী কিস্তির টাকা আরও কম সময়ে ফেরত দেওয়া সম্ভব হবে। তিনি বলেন, দেশের প্রতিটি নাগরিকের আমানত সুরক্ষিত রাখা এবং তাদের আটকে থাকা অর্থ সংবিধানের বিভিন্ন সংস্থানের সাহায্যে ফেরত দেওয়ার ব্যবস্থা করা দেশের সরকার ও প্রশাসনের দায়িত্ব। মোদী সরকার সাহারা গ্রুপের সমবায় সমিতিগুলিতে আমানতকারীদের কষ্টার্জিত অর্থের প্রতিটি পাইপয়সা ফেরত দিতে নিরলস প্রয়াস চালাচ্ছে বলে শ্রী শাহ জানান।
প্রথম পর্যায়ে আজ সাহারা গ্রুপের সমবায় সমিতিগুলির ১১২ জন আমানতকারী তাদের আধার সংযুক্ত ব্যাঙ্ক অ্যাকাউন্টে ১০ হাজার টাকা করে ফেরত পেয়েছেন। প্রথম পর্যায়ের বিশ্লেষণের উপর ভিত্তি করে আদালত বান্ধবের সহায়তায় নিরীক্ষক এসংক্রান্ত একটি আদর্শ কার্য প্রক্রিয়া প্রণয়নের কাজ করছেন।
AC/SD/SKD
(Visitor Counter : 57